Document ID: /roh_data/filtered/fineweb-2-filterrobots_roh.jsonl.gz/42559

La dretgira d'appellaziun suprema da l'Africa dal Sid a Bloemfontein ha decidì il venderdi avantmezdi, che Oscar Pistorius sto ir per 13 onns e 5 mais en praschun enstagl da 6 onns.
Per mazzament datti en l'Africa dal Sid normalmain 15 onns praschun. La dretgira ha dentant resguardà il temp ch'el era già en Praschun.
La procura publica aveva appellà pervi da l chasti «schoccantamain lev»
La dretgira suprema ha uschia dat raschun a la procura publica. Quella aveva numnà l’emprim chasti d’arrest dal fanadur 2016 cunter Pistorius «schoccantamain lev» ed era ida pervi da quai en appellaziun.
Oscar Pistorius è vegnì sentenzià per avair sajettà il di da Valentin l’onn 2013 sia amia Reeva Steenkmap cun quatter sajets atras l’isch da la tualetta. Il cas aveva muventà il public sur onns e quai sur ils cunfins da l’Africa dal Sid ora.
RR novitads 10:00